
ПРАВИЛНИК ЗА РЕДА ЗА ПОДАВАНЕ НА ПРЕДЛОЖЕНИЯ И ВЗЕМАНЕ НА РЕШЕНИЯ ОТ ОБЩИНСКИЯ СЪВЕТ ЗА ИЗГРАЖДАНЕ НА ПАМЕТНИЦИ, МОНУМЕНТИ, ПАМЕТНИ ПЛОЧИ И ДРУГИ НА ТЕРИТОРИЯТА НА ОБЩИНА БУРГАС

Приет с решение на Общински съвет-Бургас по т. 4, Протокол №34/25.03.2014 г.; изменен и допълнен:  по т. 12, Протокол № 7/ 26.01.2016 г.

Чл. 1. Настоящият правилник урежда реда за  подаване на предложения и вземане на решения от Общинския съвет за изграждане на паметници, монументи, паметни плочи и други на територията на Община Бургас, както и правата и задълженията на общинските органи, юридическите и физическите лица, във връзка с подаването на предложения, вземането на решения за изграждане и поставянето им.
Чл. 2. Паметник е недвижимо материално свидетелство в памет и прослава на хора, събития и постижения с принос към общочовешките ценности, към световното и националното развитие и към развитието на Община Бургас, в частност, и изразява признателността на населението от общината към тяхното дело и значимост, и представлява мемориален обект по смисъла на § 5, т. 69 от допълнителните разпоредби на Закона за устройство на територията.
Чл. 3. За изграждане на паметник е необходимо:
1. Писмено предложение до Общински съвет - Бургас;
2. Решение на Общински съвет - Бургас.
Чл. 4. Писменото предложение до Общинския съвет за изграждане на паметник представлява мотивирано искане от:
1. Кмета на общината;
2. Председател на група общински съветници в общинския съвет;
3. Кметове на населени места;
4. (изм. Протокол №7/26.01.2016 г.) Ръководствата на обществени, стопански, научни, културни, неправителствени и други организации и инициативни граждански комитети, представящи подписка на не по-малко от 1000 души.
 Чл. 5. Искането трябва да съдържа:
1. Подробни мотиви за изграждането на паметника;
2. Задание за проектиране;
3. Подробен устройствен план (ПУП) или скица предложение за изменение на ПУП;
4. Идеен проект и макет на паметника;
5. Приблизителна количествено стойностна сметка;
6. Източник на финансиране.
Чл. 6. (1) Искането по чл. 5, трябва да бъде придружено от Протокол - становище на Експертен  съвет по устройство на територията, в който се включват: художници, архитекти, дейци на културата, общественици и др. Ако мястото, на което ще се постави паметника, мемориалния знак или художествената пластика е частна собственост, задължително се учредява безвъзмездно право на строеж от собственика на имота.
(2) Министърът на културата съгласува инвестиционните проекти за изграждане на паметници в урбанизирани и извънселищни територии, свързани с исторически събития и/или личности, съгласно чл. 62, ал. 8 от Закона за устройство на територията.
Чл. 7. (1) В случаите, в които Община Бургас участва със собствени средства в проектирането и/или изграждането на паметника, мемориалния знак или художествената пластика, авторът им се определя след конкурс, обявен от кмета на общината, след решение на Общински съвет. В журито се включват художници, архитекти, дейци на културата, общественици и др.
(2) Резултатите от конкурса се обнародват в поне един местен ежедневник.
Чл. 8.  В случаите, когато Община Бургас не участва със собствени средства в проектирането и/или изграждането на паметника, мемориалния знак или художествената пластика, не се провежда конкурс, като Експертен  съвет по устройство на територията по чл. 6, ал. 1 представя становище за необходимостта от такова съоръжение, художествената му стойност и синтеза с градската среда.
Чл. 9. Проектите за паметници се публикуват в интернет страницата на общината, а техен макет се излага на обществено достъпно място за срок не по-кратък от един месец от датата на искането, с оглед провеждане на обществен дебат върху качествата на проекта.
Чл. 10. Общественият дебат представлява обществено обсъждане, проведено съгласно чл. 127, ал. 1 от Закона за устройство на територията и се подпомага от Общинска администрация.
Чл. 11. (изм. Протокол №7/26.01.2016 г.) Искането за изграждане на паметник, придружено с резултата от общественото обсъждане се обсъжда на заседание на Постоянните комисии по „Култура и читалищна дейност”, „Устройство на територията” и „Образование и вероизповедание”, които изготвят проект за решение. Проектът за решение се внася от председателя на комисията по „Култура и читалищна дейност” за разглеждане на заседание на Общински съвет.
Чл. 12. (1) Решението на общинския съвет за изграждане и поставяне на паметници, монументално-декоративни структури и елементи в публични пространства, в урбанизирани и извънселищни територии и на територията на  Община Бургас се взема с мнозинство повече от половината от  общия брой на общинските съветници. Ако предложението не получи необходимия брой гласове, ново предложение за същия обект може да се направи най-рано след 1 година.  
(2) С решението по ал.1 Общинският съвет се произнася и по въпроса за източника на финансиране и необходимите средства за изграждане на паметникът.
Чл. 13. (1) Кметът на общината изготвя и поддържа регистър на паметниците на територията на общината. Регистърът се утвърждава от общинския съвет. 
(2) Кметът на общината или упълномощено от него лице упражнява контрол по изграждането и пряко отговаря за ремонта, стопанисването и опазването на паметниците, мемориалните знаци или художествените пластики, на територията на общината.
Чл. 14.  Изграждането на  паметник, мемориален знак или художествена пластика се извършва на база:
1. Действащ ПУП, за който са проведени процедури, предвидени в глава седма, раздел III и IV от Закона за устройство на територията, за създаване, обявяване и одобряване на устройствени планове.
2. Одобрен инвестиционен проект, за който са проведени процедури предвидени в глава осма, раздел II от Закона за устройство на територията, за съгласуване и одобряване на инвестиционни проекти.
3. Разрешение за строеж, за което са проведени процедури съгласно глава осма, раздел III от Закона за устройство на територията.
Чл. 15. Всички паметници, мемориални знаци или художествени пластики са публична общинска собственост при спазване на закона за авторското право и сродните му права.



ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Настоящият правилник е приет на основание чл. 21, ал. 2 от Закона за местното самоуправление и местната администрация. 
§ 2. Внесените предложения, свързани с паметници, мемориални знаци или художествени пластики, до влизане в сила на този правилник, за които няма решение на общинския съвет, както и за които има взето решение, но все още не са предприети действия или са предприети действия в противоречие с взетото решение, се отменят и вносителите се уведомяват, за да подготвят и внесат документи за разглеждане по новия ред, уреден с настоящия правилник. 
§ 3. За неуредени в настоящия правилник въпроси общинският съвет приема отделни решения. 
§ 4. В срок от една година след приемането на правилника Общинска администрация се задължава да направи пълен опис на съществуващите паметници, мемориални знаци или художествени пластики на територията на общината. 
§ 5. Правилникът е приет на заседание на Общински съвет - Бургас, проведено на 25.03.2014 г.
§ 6. Правилникът влиза в сила след изтичане на срока за контрол за законосъобразност от страна на Областния управител. 



Председател на Общински съвет – Бургас: 
									
  /Костантин Луков/




Секретар на Община – Бургас:
								
                                                              /Божидар Кънчев/	

